Document ID: /roh_data/filtered/fineweb-2-filterrobots_roh.jsonl.gz/64819

La Scola auta specialisada dal Grischun ha surdà la fin d'emna uschè blers diploms da master e bachelor sco anc mai: 534 studentas e students han dastgà prender encunter in titel academic - 455 da quels han survegnì in diplom da bachelor e 79 in da master. Quai communitgescha la FHGR.
Cumpareglià cun l'onn passà hajan 11% dapli studentas e students bandunà la scola cun in diplom. Ils diploms èn vegnids surdads a 327 dunnas e 207 umens. Sin il stgalim da master han uschè blers sco anc mai survegnì in diplom, er quai è in nov record.